Predkladacia správa

	Zámer uzavrieť Dohodu medzi vládou Slovenskej republiky a vládou Luxemburského veľkovojvodstva o výmene a vzájomnej ochrane utajovaných skutočností vychádza z vlastnej iniciatívy Národného bezpečnostného úradu.

	Luxemburské veľkovojvodstvo bolo opakovane oslovené návrhom na uzavretie dohody od r. 2006. V roku 2010 Luxemburská strana zareagovala na návrh Slovenskej republiky rokovať o dohode. Rokovanie prebehlo v novembri 2010 a vychádzalo sa na ňom z anglického textu dohody, ktorý predložila Slovenská republika.

	Cieľom dohody je zabezpečenie vzájomnej ochrany všetkých utajovaných skutočností, ktoré za také boli označené podľa právneho poriadku štátu niektorej zmluvnej strany a odovzdané štátu druhej zmluvnej strany. Upravuje podmienky, za akých je možné oboznamovať sa s utajovanými skutočnosťami, ako aj podmienky bezpečnostnej klasifikácie, zaobchádzania s utajovanými skutočnosťami a výmeny utajovaných skutočností, spolupráce príslušných štátnych orgánov a porušenia bezpečnosti.

	V prípade predkladanej dohody ide o medzinárodnú zmluvu vládneho typu, ktorá pre nadobudnutie platnosti pre Slovenskú republiku nevyžaduje súhlas Národnej rady Slovenskej republiky. V súlade s vnútroštátnymi právnymi predpismi pre oblasť uzatvárania medzinárodných zmlúv minister zahraničných vecí spolupodpisuje každú medzinárodnú zmluvu vládnej povahy pred jej predložením na rokovanie vlády Slovenskej republiky. Dohoda je v súlade so záväzkami Slovenskej republiky v Európskej únii a Severoatlantickej aliancii.

	Uzavretie predmetnej dohody nebude mať finančný, ekonomický, sociálny, environmentálny vplyv, ani vplyv na zamestnanosť, podnikateľské prostredie a informatizáciu spoločnosti a je v súlade so záujmami zahraničnej politiky Slovenskej republiky. Návrh dohody je vypracovaný v súlade s medzinárodným právom, ako aj právnym poriadkom Slovenskej republiky.